REFERAT

**af møde i Det Humanistiske Fakultets Samarbejdsudvalg**

**Til stede var:** Simon Møberg Torp

Søren Wind Eskildsen

Martin Rheinheimer

Per Krogh Hansen

Steffen Nordahl Lund  
Anne Jensen

Alexandra Holsting

Anne Traun Ulriksen

Christian Ø. Heyde-Petersen

Helle Lykke Nielsen

Martin Lund

Gitte Rasmussen

Simon Hedegaard

Torben Spanget Christensen

**Fra administrationen deltog:** Mads Funding

Bettina Ibsen Hilt

**Mødedato:** 30. oktober 2017

|  |
| --- |
|  |

**Punkt 1: Orientering om den økonomiske situation**

Simon Møberg Torp orienterede om baggrunden for udmeldingen om den nye økonomiske situation til alle Humanioraansatte i mail af den 5. oktober 2017. Og om bestyrelsens efterfølgende drøftelse på bestyrelsesmødet den 9. oktober af forventningerne til universitetets indtægter i 2018-2021. Bestyrelsen besluttede på dette møde, at universitets udfordringer på alle budgetområder skal håndteres af hele universitetet i fællesskab, og at universitetet derfor i 1. kvartal 2018 skal gennemføre en involverende til- og fravalgsproces i stil med den, som blev gennemført i 2016.

Bestyrelsen vedtager først et samlet budget for 2018 på bestyrelsesmødet d. 15. december 2017.

SU drøftede årsagerne til den økonomiske situation, som dels har rod i dimensionering af uddannelserne, som især har ramt de humanistiske uddannelser og som alene på Humaniora betyder et fald i antal studerende på op mod 38% i forhold til, da vi havde flest studerende, omprioriteringsbidraget, som er en årlig besparelse på 2%, som forventeligt skulle gælde frem til 2019, men som regeringen i finanslovsudkastet for 2018 har valgt at videreføre i alle budgetoverslagsårene – altså frem til 2021, takstnedsættelse, som er en 2% reduktion af samtlige takstgrupper - og en række interne investeringer på SDU, som skal sikre universitetets bæredygtighed, som betyder reduktion i forskningsbevillingen.

På spørgsmål om hvad frirumspuljen er, om den er strategisk funderet, så den på sigt bliver indtægtsgivende, og om hvordan sammenhængen er mellem frirumspuljen og beskæring i forskningsbevillingen, svarede Simon Møberg Torp, at frirumspuljen er den likvide del af universitetets samlede egenkapital - og at den ønskes i spil – bl.a. til medfinansiering af særlige indsatsområder, som på sigt forventes at give økonomisk bæredygtighed.

På spørgsmål om, hvorfor økonomien pludselig har taget den drejning, oplyste Mads Funding, at vi budgetterer strategisk, og at vi i budgetlægningen ikke kan tage højde for løbende politiske eller universitære beslutninger.

Mads Funding oplyste også, at processen er blevet påtalt over for vicedirektøren for økonomi.

**Punkt 2: Drøftelse af den kommende budgetforbedringsproces**

Simon Møberg Torp oplyste, at ledelsen på Humaniora gør alt, hvad den kan, for at undgå fyringer, og at ledelsesgruppen har afdækket en række driftsmæssige udgifter, som kan reduceres og som bringer os et godt stykke i retning af at nå målet (herunder f.eks. julegaver til alle ansatte, befordring, forplejning, studentermedhjælp, faglig vejledning, finansiering af ph.d.’ere og færre D-VIP-ansættelser). At ambitionen er, at fastholde en attraktiv bredde i vores uddannelsesportefølje, og at til- og fravalgsprocessen – som fremover forventes gennemført hver 3. år - forhåbentlig kan bringe noget. Simon Møberg Torp oplyste desuden, at optakt til denne proces kommer fra centralt hold og formentlig allerede i december.

SU udtrykte tilfredshed med ledelsens ambition om og indsats ift at finde alternative spareområder end fyringer.

SU drøftede til- og fravalgsprocessen – herunder samlæsning/nytænkning på tværs af organisationsstruktur, ’cash cows’ og forskningstyngde og egendimensioneringen.

**Punkt 3: Eventuelt**

SU takkede ja til Mads Fundings forslag om, at Klaus Thomsen inviteres til at deltage på kommende ordinære SU-møde.

Simon Møberg Torp Søren Wind Eskildsen

Dekan Næstformand